Student met R10 m. se dollar-note van vlug afgehaal | Netwerk24
Deur Cheréne Pienaar 13 September 2018 19:47
Van die bondels geld wat bykans R10 miljoen beloop en op die O.R. Tambo-lughawe in die rugsak van 'n student, wat na Hongkong onderweg was, gevind is. Foto: Verskaf
'n Suid-Afrikaanse student is Dinsdag op die O.R. Tambo-lughawe buite Johannesburg met Amerikaanse dollar-note ter waarde van bykans R10 miljoen in haar rugsak aangekeer.
Die pakke note, wat in $50- en $100-bondels in plastieksakkies verpak was, is ontdek in haar handbagasie oomblikke voordat die vliegtuig sou opstyg.
Die vrou was na Hongkong op pad toe beamptes van die Suid-Afrikaanse Inkomstediens (SAID) haar met haar rugsak van die vliegtuig gaan afhaal het.
Sy het aanvanklik ontken dat sy valuta in haar besit het, maar nadat sy ondervra is, het sy erken dat sy $650 000 by haar het. Die kontant behoort nie aan haar nie, het sy gesê. Sy wou egter nie sê aan wie die geld behoort nie.
Doeanebeamptes het 'n strafregtelike klag van valuta-smokkeling en die versuim om dit te verklaar by die plaaslike polisiekantoor ingedien.